Kristiansand 5/4 2024

**Fotoutstillingen «TORVET- byens hjerte»**

Vest-Agder-museet og Historisk museum i Kyiv, Ukraina, har valgt ut 20 fotografier av torv og samlingsplasser fra sine arkiver. Bildene stilles ut i store formater på Øvre torv i Kristiansand. Utstillingen åpner lørdag 13. april.

Bildene viser torvet i Kristiansand og forskjellige torv i Kyiv – til ulike tider og anledninger, men dette har de til felles: De er steder for menneskemøter – i hjertet av byen.

**Utstillingsåpning og minikonsert lørdag 13. april**

Utstillingen åpnes fra paviljongen på Øvre torv, Kristiansand, lørdag 13. april kl. 13.00. Deretter blir det gratis minikonsert i amfiet inne i Rådhuskvartalet med ukrainske og norske musikk- og danseinnslag.

**Om prosjektet**

- Prosjektet begynte med at Vest-Agder-museet har en ukrainsk medarbeider i arbeidspraksis, Yuliia Bahniuk. Hun har forbindelser ved Kyiv historiske museum, og vi begynte å tenke på muligheten for et samarbeid, der det ble satt fokus på kulturarv og positive følelser – der krigen og sorgen som nå forbindes med Ukraina ikke var temaet. Vi samlet oss om temaet «TORVET» sier formidlingsleder Gunhild Aaby fra Vest-Agder-museet.

- Vi ønsket å presentere historiske bilder som viser menneskemøter. Utstillingen har vi kalt «TORVET – byens hjerte». Tekster på tre språk: norsk, ukrainsk og engelsk vil ledsage de store bildene (2 x 1 meter) i utstillingen.

Yuliia Bahniuk, som flyktet til Norge grunnet krigen, jobbet som pressesekretær i et stort statseid selskap i Ukraina.

- Jeg er sikker på at hovedstaden vår - Kyiv, med sine sentrale torg inntar en spesiell plass i hjertet av alle ukrainere. Denne fotoutstillingen er en god anledning til å vise Norge vår sjel, og hovedpulsåren i Ukraina - Kiev by.

- Jeg er stolt over at Vest-Agder-museet sammen med Kyivs historiske museum kan presentere en liten del av den ukrainske historien og byen Kiev gjennom ulike historiske perioder. Det har vært utrolig interessant å jobbe med dette prosjektet.

«TORVET – byens hjerte» står på øvre torv i én måned – fra 13. april til 13. mai 2024. Deretter flyttes den til Odderøya museumshavn i Nodeviga, der den vil stå i sommer.

---

Vi har invitert og fått bekreftelse på at den ukrainske ambassaden i Norge, Ihor Golovchenko (ambassadør) og Natalia Marikutsa (diplomat) og fylkesordfører i Agder Arne Thomassen kommer til åpningen av utstillingen lørdag 13. april kl. 13.

Pressekontakt:

Gunhild H. Aaby, formidlingsleder Vest-Agder-museet, mobil: 934 52 031